दानिया फैनोसै फरायसा सुबुंसारा गोदनायाव दौलें होनानै अबथिरा थैलांनोगोनां जानायनि थाखाय सिगांग्रो बिमा-बिफाया लोगोसे नखरनि मानसिखौ दायनिगिरि खालामथाव। बेनि उनाव जा फरायसालियाव फरायसाया फरायदोंमोन बे फरायसालिनि फोरोंगिरिफोरा गाहाइयै गाहाइ फोरोंगिरि/गोरायुङा, गामिनि दैदेनगिरिफोर, रां-रुफागोनां मानसिफोर, बर’ फरायसा आफादनि मावथि दैदेनगिरिफोर आरो जोबथारनायाव सरकार थामहिनबा बिटिएडिनि/बिटिआरनि गाहाइ हाग्रामा महिलारिखौ हमफाना गासै इ.एम आरो एम.सि.एल.ए लोगोसे बर’ एम.एल.ए, एम.पि आरो साथाम आसाम सरकारनि मन्थिफोरा गावबागावखौ सुबिंसारा थैनोगोनां सोमजिखांनाय बिथाथिनि थाखाय दायनिगिरि होनना सिमान लायोब्ला इयुनालागि सुबुंसार बादि गैजारोङि दुखिया-निखाउरि नखरनि रावबो मेलेमगोनां फरायसाया थानो-जानो, न’बां आरो रां-रुफानि आंखाल अबथिरायै गावनि जिउखौ फोजोबस्रांना लानो गोनां जानाय नङा। आं रावखौबो दायनिगिरि खालामनो लुबैयाखै। नाथाय समाजाव थानाय साफ्रोमबो सुबुंनि बागै जों साफ्रोमबो नोगोरारिहा थानाय बिबान आरो मावनांगौ हाबानि खोथाखौसो सांग्रां खालामनो आरो बुंथिनो नागिरनो थांनायावसो दायनि खोथाखौ अजद दैखांनो गोनां जादों।